[Foto’s] Polisievoertuig in Noordwes aan die brand gesteekFoto: Intelligence Bureau SA, Facebook ŉ Polisievoertuig is Saterdag in Ten Rooms- informele nedersetting naby Hartbeespoortdam aan die brand gesteek en ŉ tweede is met klippe bestook. “Die polisie het omstreeks 16:40 op ŉ klag reageer toe hulle gesien het hoe lede van die gemeenskap ŉ man aanrand,” het kol. Sabata Mokgwabone, woordvoerder van die polisie, in ŉ verklaring gesê. “Die polisie het probeer om in te gryp deur die man van die ontstoke skare te red.” Die gemeenskap het glo die voertuig aan die brand gesteek, maar die beamptes kon die man, wat erg aangerand is, red. Die man word van verskeie misdade in die gebied beskuldig. “Die gemeenskap het glo ook ŉ tweede polisievoertuig met klippe bestook toe dit as bystand opgedaag het,” het Mokgwabone bygevoeg. “Die lede van die gemeenskap het ook probeer om die hierdie voertuig aan die brand te steek deur ŉ brandende band daarop te gooi. Die motor het nie aan die brand geslaan nie, maar die brandende band het skade aangerig.” Paramedici het die beseerde man behandel. “Hy is tans in die hospitaal weens die ernstige beserings wat hy opgedoen het.” Nie een van die polisiebeamptes is beseer nie. Niemand is nog in verband met die voorval in hegtenis geneem nie. Die ondersoek duur voort. Genl.maj. Jacob Tsumane, waarnemende provinsiale kommissaris, het die gemeenskap gewaarsku om nie die reg in eie hande te neem nie. “Lede van die gemeenskap kla ook gereeld oor die diens wat hulle van die polisie ontvang, maar deur polisievoertuie aan die brand te steek verhoed onskuldige gemeenskappe om die diens van die polisie te ontvang wat hulle toekom.”